YAPONIYA HUKUMATI TOMONIDAN BERILAYOTGAN NOLOYIHA TUSDAGI BEGʻARAZ YORDAMDAN SAMARALI FOYDALANISH TOʻGʻRISIDA
(resolution, 2021-02-22)

Yaponiya Hukumati tomonidan berilayotgan noloyiha tusdagi 950 mln. yen miqdoridagi begʻaraz yordamdan samarali foydalanishni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Tashqi iqtisodiy aloqalar vaziri E.M. Gʻaniyev Almashuv notasini va boshqa qoʻshimcha hujjatlarni Oʻzbekiston Respublikasi Hukumati nomidan imzolashga vakil qilinsin. 2. Quyidagilar: Oʻzbekiston Respublikasi Tashqi iqtisodiy aloqalar vazirligiga — noloyiha tusdagi begʻaraz yordam mablagʻlarini olish va ularga xizmat koʻrsatish uchun Almashuv notalari va qoʻshimcha hujjatlarda nazarda tutilgan barcha tartibotlarni Yaponiya tomoni bilan kelishilgan muddatlarda rasmiylashtirish; Oʻzbekiston Respublikasi Tashqi iqtisodiy faoliyat milliy bankiga — yuqorida koʻrsatib oʻtilgan begʻaraz yordamga vositachilik yigʻimlari undirmasdan hisob-kitob xizmati koʻrsatish; noloyiha tusdagi begʻaraz yordamni oluvchi Oʻzbekiston Respublikasi tashkilotlariga — Almashuv notalari va qoʻshimcha hujjatlarda nazarda tutilgan qoidalar va tartibotlarni soʻzsiz bajarish yuklansin. 3. Oʻzbekiston Respublikasi Tashqi iqtisodiy aloqalar vazirligi Vazirlar Mahkamasi bilan kelishgan holda, Almashuv notalari imzolangandan keyin ikki hafta muddatda Yaponiya tomoni bilan birga begʻaraz yordam doirasida tomonlar maʼqullagan nomenklatura boʻyicha tovarlar va asbob-anjomlar oluvchi Oʻzbekiston Respublikasi tashkilotlari roʻyxatini belgilasin. 4. Yuqorida koʻrsatib oʻtilgan begʻaraz yordam doirasida import tovarlar va asbob-anjomlar oluvchi Oʻzbekiston Respublikasi tashkilotlari: bir oy muddatda Oʻzbekiston Respublikasi Tashqi iqtisodiy aloqalar vazirligining “Oʻzsanoatmashimpeks” davlat-aksiyadorlik tashqi savdo kompaniyasi bilan grant mablagʻlarni oʻzlashtirish yuzasidan shartnoma tuzsinlar; xarid qilinayotgan tovarlar va asbob-anjomlarning Almashuv notalari imzolangan kundagi birjadan tashqari valyuta bozori kursi boʻyicha hisoblab chiqilgan qiymatiga teng boʻlgan milliy valyutadagi summaning Yaponiya tomoni bilan kelishilgan muddatlarda Oʻzbekiston Respublikasi Tashqi iqtisodiy aloqalar vazirligining Tashqi iqtisodiy faoliyat milliy bankidagi maxsus hisob raqamiga oʻtkazilishini taʼminlasinlar; Oʻzbekiston Respublikasi Tashqi iqtisodiy aloqalar vazirligiga har oyda yuqorida koʻrsatib oʻtilgan begʻaraz yordam doirasidagi loyihalarning amalga oshirilishi toʻgʻrisida axborot taqdim etsinlar. 5. Begʻaraz yordam doirasida Oʻzbekiston Respublikasiga olib kelinayotgan asbob-uskunalar, mahsulotlar va xizmatlar bojxona toʻlovlari, soliqlar va yigʻimlar toʻlashdan ozod qilinsin. 6. Oʻzbekiston Respublikasi Tashqi ishlar vazirligi begʻaraz yordam oluvchilarning buyurtmanomalariga koʻra loyihalarning xorijiy ishtirokchilari uchun kirish vizalarining konsullik yigʻimlarini undirmasdan belgilangan tartibda rasmiylashtirilishini taʼminlasin. 7. Oʻzbekiston Respublikasi Ichki ishlar vazirligi begʻaraz yordam oluvchilarning buyurtmanomalariga koʻra xorijiy mutaxassislarga koʻp martalik vizalar berilishi va ularning muddatlari uzaytirilishi, shuningdek ularni yashash joylarida vaqtinchalik roʻyxatdan oʻtkazish va vaqtinchalik roʻyxatdan oʻtkazish muddatining uzaytirilishini davlat boji undirmasdan belgilangan tartibda rasmiylashtirilishini taʼminlasin. 8. Noloyiha tusdagi begʻaraz yordam mablagʻlarining Almashuv notasi imzolangan kundan eʼtiboran 12 oy mobaynida foydalanilmagan qismi va ularga qoʻshilgan foizlar Yaponiya Hukumatining bildirishnomasiga muvofiq ravishda kechiktirmay Yaponiya tomoniga qaytarilishi shartligi maʼlumot uchun qabul qilinsin. 9. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultonov zimmasiga yuklansin.